**საგარეჯოს მუნიციპალიტეტის საკრებულოს თავმჯდომარის ოთარ ჩალათაშვილის 2018 წლის წლიური ანგარიში**

**მოგესალმებით ქალბატონებო და ბატონებო, კოლეგებო, პატივცემულო საკრებულოს წევრებო, მივესალმები დამსწრე საზოგადოებას.**

წარმოგიდგენთ საგარეჯოს მუნიციპალიტეტის საკრებულოს 2018 წლის ანგარიშს გაწეული მუშაობის შესახებ.

საგარეჯოს მუნიციპალიტეტის საკრებულო თავის უფლებამოსილებას ახორციელებს საქართველოს კონსტიტუციის, „ადგილობრივი თვითმმართველობის შესახებ“ ევროპული ქარტიის, „ადგილობრივი თვითმმართველობის კოდექსი“ საქართველოს ორგანული კანონის, საგარეჯოს მუნიციპალიტეტის საკრებულოს 2014 წლის 14 ივლისის #19 დადგენილებით დამტკიცებული „საგარეჯოს მუნიციპალიტეტის საკრებულოს რეგლამენტის“ და სხვა საკანონმდებლო და კანონქვემდებარე ნორმატიული აქტების შესაბამისად.

2017 წლის მოწვევის საკრებულოს უფლებამოსილება ცნობილია 2017 წლის 20 ნოემბრიდან.

საკრებულოს შედგება საქართველოს ორგანული კანონის „საქართველოს საარჩევნო კოდექსი“-ს შესაბამისად პირადაპირი, საყოველთაო, თანასწორი და ფარული კენჭისყრის შედეგად არჩეული 37 წევრისგან, რომელთაგან 15 წევრი არჩეულია პროპორციული, ხოლო 22 წევრი მაჟორიტარული საარჩევნო სისტემის საფუძველზე. მათ შორის 15 პოლიტიკური თანამდებობის პირი.

**წარმოგიდგენთ საკრებულოს შემადგენლობას:**

საკრებულოს თავმჯდომარე, საკრებულოს თავმჯდომარის მოადგილე, საკრებულოს ბიურო. 4 ფრაქცია 5 მუდმივმოქმედი კომისია.

საკრებულოში შექმნილია პირველადი სტრუქტურული ერთეული საკრებულოს აპარატი.

**საკრებულოს ბიურო** შედგება 11 წევრისგან: საკრებულოს თავმჯდომარე, საკრებულოს თავმჯდომარის მოადგილე, საკრებულოს კომისიებისა და ფრაქციების თავმჯდომარეები.

**საკრებულოს ფრაქციებია:**

1. ფრაქცია - „ქართული ოცნება - დემოკრატიული საქართველო“ თავმჯდომარე ელდარ მეფარიძე. მოადგილეები: ივანე ბეჟიაშვილი, აიაზ ბაირამოვი.
2. ფრაქცია - „ქართული ოცნება - მრეწველები“ თავმჯდომარე ალექსანდრე მეზვრიშვილი, მოადგილე გიორგი მუჩიაშვილი.
3. ფრაქცია - „ქართული ოცნება - კონსერვატორები“ - თავმჯდომარე ალექსი იოსელიანი მოადგილე დავით არაბული.
4. ფრაქცია -„ქართული ოცნება - მწვანეები“ - თავმჯდომარე ნიკო ნახუცრიშვილი.

**ფრაქციები სხდომებზე პერიოდულად განიხილავენ საკრებულოში შემოსულ საკითხებს.**

**საკრებულოს კომისიები:**

მუნიციპალიტეტის საკრებულოში საკითხების წინასწარი მომზადების, გადაწყვეტილებათა შესრულებისათვის ხელის შეწყობის, მერიის, მისი სტრუქტურული ერთეულებისა და მუნიციპალიტეტის მიერ დაფუძნებული იურიდიული პირების კონტროლის მიზნით შექმნილია **5 მუდმივმოქმედი კომისია:**

1. იურიდიულ საკითხთა კომისია - თავმჯდომარე ზურაბ უსტიაშვილი.
2. საფინანსო - საბიუჯეტო კომისია - თავმჯდომარე ელენე სამხთუაშვილი.
3. სივრცით ტერიტორიული დაგეგმვის, ინფრასტრუქტურისა და ბუნებრივი რესურსების საკითხთა კომისია - თავმჯდომარე გივი ბედიაშვილი.
4. სოციალური, კულტურის, განათლებისა და ახალგაზრდულ საქმეთა კომისია - თავმჯდომარე თამაზ ურდულაშვილი.
5. ეკონომიკისა და ქონების მართვის საკითხთა კომისია - თავმჯდომარე ივანე ივანიშვილი.

**დამტკიცებულია საკრებულოს კომისიების სამუშაო გეგმები.**

**საკრებულოს ორგანიზაციულ-ტექნიკურ მომსახურებას უწევს საკრებულოს აპარატი, რომელიც შედგება ორი განყოფილებისაგან:**

1. საორგანიზაციო და იურიდიულ საკითხთა განყოფილება.
2. საქმისწარმოების განყოფილება.

საკრებულოს აპარატში დასაქმებულია 16 პროფესიული საჯარო მოსამსახურე და 5 შრომითი ხელშეკრულებით დასაქმებული პირი.

**ამჟამად ცნობილია საკრებულოს 36 წევრის უფლებამოსილება.**

**საკრებულოს სხდომების სტატისტიკა:**

საანგარიშო პერიოდში საკრებულოში ჩატარებულია:

1. საკრებულოს ბიუროს 26 სხდომა
2. საკრებულოს 23 სხდომა,
* 10 მორიგი
* 13 რიგგარეშე.
1. მიღებულია 130 გადაწყვეტილება,
* 60 დადგენილება
* 70 განკარგულება.
1. საკრებულოს თავმჯდომარის მიერ გამოცემულია 152 ბრძანება.
2. საკრებულომ მერის მიერ ინიცირებული 5 საკითხი ურყოფითი დასკვნით დაუბრუნა საკითხის ინიციატორს.

**წარმოგიდგენთ კომისიის სხდომების სტატისტიკას:**

**1.** იურიდიულ საკითხთა კომისია - ჩატარებულია 22 სხდომა, განხილულია 68

 საკითხი.

**2**. სივრცით ტერიტორიული დაგეგმვის, ინფრასტრუქტურისა და ბუნებრივი რესურსების საკითხთა კომისია - ჩატარებულია 16 სხდომა, განხილულია 23 საკითხი.

**3.** საფინანსო-საბიუჯეტო კომისია - ჩატარებულია 16 სხდომა,განხილულია 44 საკითხი.

**4**. სოციალური, კულტურის, განათლებისა და ახალგაზრდულ საქმეთა კომისია- ჩატარებულია 19 სხდომა, განხილულია 47 საკითხი.

**5**. ეკონომიკისა და ქონების მართვის საკითხთა კომისია - ჩატარებულია 22 სხდომა, განხილულია 33 საკითხი.

 „ადგილობრივი თვითმმართველობის კოდექსის 24-ე მუხლით დადგენილი საკრებულოს უფლებამოსილებების შესაბამისად კონკრეტული სფეროების მიხედვით წარმოგიდგენთ საკრებულოს საქმიანობას.

1. **მუნიციპალიტეტის ადმინისტრაციულ-ტერიტორიული ორგანიზებისა და მისი იდენტურობის განსაზღვრის სფეროში:**

**ა.** „ადგილობრივი თვითმმართველობის კოდექსი“ საქართველოს ორგანული კანონის 24-ე მუხლის პირველი პუნქტის „ა.დ“ ქვეპუნქტის საფუძველზე საგარეჯოს მუნიციპალიტეტის საკრებულომ 2018 წლის 25 მაისს #37 დადგენილებით დაამტკიცა **„საგარეჯოს მუნიციპალიტეტის საპატიო მოქალაქის წოდების მინიჭების წესი“** აღნიშნული წესის საფუძველზე მოხდა საპატიო საგარეჯოელების გამოვლენა.

**ბ.** „ადგილობრივი თვითმმართველობის კოდექსი“ საქართველოს ორგანული კანონის 24-ე მუხლის პირველი პუნქტის „ა.ე“ქვეპუნქტის შესაბამისადსამთავრობო კომისიაში გადაგზავნილია საგარეჯოს სათავის ქუჩის მეორე შესახვევის სახელდების საკითხი. ველოდებით კომისიის დასკვნას.

1. **ორგანიზაციულ საქმიანობის სფეროში**

**ა.** ცვლილება შევიდა საგარეჯოს მუნიციპალიტეტის საკრებულოს რეგლამენტში და მოხდა მისი შესაბამისობაში მოყვანა მოქმედ კანონმდებლობასთან.

 **ბ.** საკრებულოს შემადგენლობამ განიცადა რამდენიმე ცვლილება:

პირადი განცხადებით უფლებამოსილება ვადამდე შეუწყდა 2017 წლის მოწვევის საკრებულოს შემდეგ წევრებს: პაატა ასრათაშვილს და მამუკა კურდღელაშვილს, საკრებულომ ცნო უფლებამონაცვლედ დავით ბუზარიაშვილი და ზურაბ ჭიკაძე.

თბილისის საქალაქო სასამართლოს გამამტყუნებელი განაჩენის საფუძველზე უფლებამოსილება შეუწყდა უჯარმის მაჟორიტარს კონსტანტინე ღოღელიანს.

**გ.** ცვლილებები შევიდა საკრებულოს მუდმივმოქმედი კომისიების დებულებებში.

**დ.** ამჟამად შექმნილია და მუშაობს „საგარეჯოს მუნიციპალიტეტის სოფლების ქუჩების სახელდების მიზნით, საკრებულოს დროებითი სამუშაო ჯგუფი“.

**ე.** ცვლილება შევიდა საგარეჯოს მუნიციპალიტეტის საკრებულოს აპარატის დებულებაში და მოხდა მისი შესაბამისობაში მოყვანა „ადგილობრივი თვითმმართველობის კოდექსი“ საქართველოს ორგანულ კანონთან და „საჯარო სამსახურის შესახებ“ საქართველოს კანონთან.

**ვ.** საკრებულომ 2018 წლის 26 იანვარს მიიღო #6 დადგენილება „საგარეჯოს მუნიციპალიტეტის გენდერული თანასწორობის საბჭოს შექმნისა და მისი დებულების დამტკიცების შესახებ“ დადგენილების შესაბამისად საკრებულოს თავმჯდომარის 2018 წლის 6 თებერვლის #16 ბრძანებით დამტკიცდა განდერული

გენდერული თანასწორობის საბჭოს შემადგენლობა. ამჟამად გენდერული საბჭოს შემადგენლობაშია:

1. ოთარ ჩალათაშვილი-საბჭოს თავმჯდომარე,
2. ლელა მარიდაშვილი-საბჭოს თავმჯდომარის მოადგილე,
3. ელენე სამხთუაშვილი-საბჭოს მდივანი,
4. თამაზ ურდულაშვილი-საბჭოს წევრი,
5. ზურაბ უსტიაშვილი-საბჭოს წევრი,
6. ხათუნა ბერიძე-საბჭოს წევრი,
7. ივანე ივანიშვილი-საბჭოს წევრი,
8. თამარ სუხიაშვილი-საბჭოს წევრი,
9. აიაზ ბაირამოვი-საბჭოს წევრი,
10. თაკო გოგიტიშვილი-საბჭოს წევრი,
11. პაატა ასრათაშვილი-საბჭოს წევრი,
12. თამარ ურდულაშვილი-საბჭოს წევრი,
13. მაკა ებიტაშვილი-საბჭოს წევრი.
14. მაგდა საგინაშვილი-საბჭოს წევრი

**მუნიციპალიტეტის აღმასრულებელი ორგანოების საქმიანობის რეგულირებისა და კონტროლის სფეროში.**

**ა.** წარმოდგენილია საგარეჯოს მუნიციპალიტეტის მერიის ანგარიში

**ბ**. საკრებულომ დაამტკიცა მერიის სტრუქტურული ერთეულების დებულებები.

 **4. საფინანსო-საბიუჯეტო სფეროში.**

**ა.** 2017 წლის 26 დეკემბრის #33 დადგენილებით დამტკიცებული საგარეჯოს მუნიციპალიტეტის 2018 წლის ბიუჯეტში შესულია 7 ცვლილება:

**ა.ა.** **პირველი ცვლილებით:**

* **ადგილობრივი მნიშვნელობის გზების მშენებლობის, რეკონსტრუქციის და რეაბილიტაციის ხარჯებში დაემატა 602 224 ლარი კერძოდ:**
* სოფ. პატარძეულში „ჩიხლაანთ უბნის“ გზის მოასფალტების სამუშაოები 427 481 ლარი;
* მანავში გადასასვლელი ხიდის მოწყობა 174 743 ლარი.
* **სპორტული მოედნების მოწყობა რეაბილიტაციის ხარჯებს დაემატა 506 742 ლარი, დაფინანსდა ქ.საგარეჯოში სტადიონის ტერიტორიის კეთილმოწყობის სამუშაოები. (მეორე ეტაპი).**
* **ადგილობრივი ბიუჯეტის სახსრებით (გასული წლის ნაშთიდან) დაფინანსდა:**
* წყლის სისტემის რეაბილიტაცია და ექსპლოატაცია და მოვლა–შენახვის ხარჯები -20532,38 ლარი (წყალმომარაგების სისტემების შეკეთების გადაუდებელი სამუშაოები).
* 2018 წელს განსახორციელებელი პროექტების ხარჯთაღრიცხვების და პროექტების შეძენის ხარჯები 8200 ლარი, აქედან 2000 ლარი დაემატა გარე განათების რეაბილიტაციის ხარჯებს და 6200 ლარი სკოლამდელი დაწესებულებების ხარჯებს;
* გარე განათების რეაბილიტაციის ხარჯებს დაემატა საახალწლო გარე განათების მოწყობის სამუშაოების ღირებულება 19248,16 ლარი.
* ქ.საგარეჯოში სტადიონის ტერიტორიის კეთილმოწყობის სამუშაოების პირველი ეტაპის სამუშაოების თანადაფინანსება 140268 ლარი.

**ა.ბ. მეორე ცვლილებით**

* **საგარეჯოს მუნიციპალიტეტის ბიუჯეტის გადასახდელებში განხორციელდა შემდეგი ცვლილებები:**
* საქართველოს მთავრობის 2018 წლის 2 თებერვლის #250 განკარგულებით გამოყოფილი თანხიდან 130 ათასი ლარით გაიზარდა კეთილმოწყობის სხვა ღონისძიებები. 30 კერძო საცხოვრებელი სახლის და ერთი მრავალბინიანი კორპუსის სახურავის (მდებარე ქ.საგარეჯოში აღმაშნებლის ქ#32-ში) შესაკეთებლად.

**ა.გ. მესამე ცვლილებით:**

* **ადგილობრივი მნიშვნელობის გზების მშენებლობის, რეკონსტრუქციის და რეაბილიტაციის ხარჯებში დაემატა 727 035 ლარი; კერძოდ დაფინანსდა**
* ქ.საგარეჯოში ცენტრალურ ქუჩებთან დამაკავშირებელი შიდა საუბნო გზების მოასფალტება (მარჯანიშვილის ქუჩა,მამისაშვილის მესამე და პირველი შესახვევის ქუჩები, ჩოლოყაშვილის ქუჩა, თავისუფლების ქუჩა, ლესელიძის ქუჩა) 395 200 ლარით;
* ვერხვიანი -ყანდაურის დამაკავშირებელი გზის მოასფალტება 331 835 ლარით;
* **წყლის სისტემის რეაბილიტაცია და ექსპლოატაცია და მოვლა–შენახვის ხარჯებში დაემატა 1 010 011 ლარი,**
* კერძოდ დაფინანსდა სოფელ კაკაბეთში სასმელი წყლის ქსელის მოწყობა.
* **დაფინანსდა:**
* ზოგადი ხედვის კამერების და კვების ბლოკების (შესაბამისი აღჭურვილობით და თანმდევი მომსახურებით) შესყიდვა 36 896 ლარით (საქართველოს შინაგან საქმეთა სამინისტროს და აჭარის ავტონომიური რესპუბლიკის, გურიის, იმერეთის, კახეთის, მცხეთა-მთიანეთის, რაჭა ლეჩხუმის და ქვემო სვანეთის, სამეგრელო ზემო სვანეთის, სამცხე-ჯავახეთის, ქვემო ქართლის, შიდა ქართლის რეგიონების ადგილობრივი თვითმმართველობის ორგანოების 2018წლის 12 თებერვლის შეთანხმება).
* საგარეჯოს #1 საბავშვო ბაღის შენობის ცენტრალური გათბობის დაზიანებული გათბობის ქვაბის შეცვლა 6300 ლარით;
* ა(ა)იპ საგარეჯოს სათნოების სახლის სამზარეულოს და სასაწყობე შესანახი ოთახების მოწყობა 14000 ლარით (დავით აღმაშენებლის#15-ში).

**ა.დ. მეოთხე ცვლილებით**

* გარე განათების რეაბილიტაციის და ექსპლოატაციის ხარჯებში დაემატა 121504 ლარი; კერძოდ დაფინანსდა
* სოფელ გომბორში გარე განათების მოწყობა 83 330 ლარით;
* სოფელ კოჭბაანში გარე განათების მოწყობა 38174 ლარით;
* განათლების ხარჯებში არაფინანსური აქტივების ზრდას დაემატა 178677 ლარი, დაფინანსდა სოფელ კოჭბაანში საბავშვო ბაღის მოწყობა.
* **ადგილობრივი ბიუჯეტის სახსრებით (გასული წლის ნაშთიდან) უნდა დაფინანსდა**
* სოფელ უდაბნოში საზოგადოებრივი ცენტრის ეზოს კეთილმოწყობის სამუშაოები 30000 ლარი;
* ქ.საგარეჯოში ლეონიძის ქუჩა#4-ში მდებარე მრავალბინიანი საერთო საცხოვრებლის აივნის გამაგრების სამუშაოები 25375 ლარი.
* სკოლამდელი დაწესებულებების შენობებში სათადარიგო საევაკუაციო გასასვლელების მოწყობა 80901 ლარით:
* ქ.საგარეჯოს #6 სკოლამდელი აღზრდის დაწესებულებაში სათადარიგო საევაკუაციო გასასვლელების მოწყობა 2164,13 ლარი;
* ქ.საგარეჯოს #1 სკოლამდელი აღზრდის დაწესებულებაში სათადარიგო საევაკუაციო გასასვლელების მოწყობა 15141,98 ლარი;
* სოფელ ყანდაურის სკოლამდელი აღზრდის დაწესებულებაში სათადარიგო საევაკუაციო გასასვლელების მოწყობა 15402,09 ლარი;
* სოფელ პატარა ჩაილურის სკოლამდელი აღზრდის დაწესებულებაში სათადარიგო საევაკუაციო გასასვლელების მოწყობა 9221,52 ლარი;
* სოფელ გომბორის სკოლამდელი აღზრდის დაწესებულებაში სათადარიგო საევაკუაციო გასასვლელების მოწყობა 6892,8 ლარი;
* სოფელ ბადიაურის სკოლამდელი აღზრდის დაწესებულებაში სათადარიგო საევაკუაციო გასასვლელების მოწყობა 15642,98 ლარი;
* სოფელ გიორგიწმინდის სკოლამდელი აღზრდის დაწესებულებაში სათადარიგო საევაკუაციო გასასვლელების მოწყობა 16435,04 ლარი;

**ა.ე. მეხუთე ცვლილებით:**

* 4200 ლარი დაემატა ა(ა)იპ საგარეჯოს მუნიციპალიტეტის სპორტული გაერთიანების სუბსიდიას ქ.საგარეჯოში დავით აღმაშენებლის ქუჩაზე მდებარე სტადიონისთვის დარაჯების დასაქირავებლად.
* **ადგილობრივი ბიუჯეტის სახსრებით (გასული წლის ნაშთიდან) დაფინანსდა:**
* სხვადასხვა სიმძლავრის სასმელი წყლის 13 ცალი ტუმბოები-კომპლექტით შეძენა 107098 ლარი დღგ-ს ჩათვლით.
* ქ.საგარეჯოში მ.კოსტავას ქუჩაზე კორპუსების ეზოს ასფალტის საფარის მოწყობა -52000 (დამტკიცებული ბიუჯეტით გათვალისწინებულ სავარაუდო ღირებულებაზე ხარჯთაღრიცხვით საჭირო თანხის დამატება)
* სოფელ პატარძეულში ე.წ.ჯიღაურიაანთ უბანში ჭაბურღილთან რეზერვუარის მოწყობის სამუშაოები -18523 ლარი;
* ქ.საგარეჯოში მდ.წიფლის ხევზე ნაპირსამაგრი გაბიონის მოწყობა - 12057 ლარი;
* მუნიციპალიტეტის ტერიტორიაზე სიჩქარის შემზღუდავი ბარიერების მოწყობა -26274 ლარი.
* ა(ა)იპ რაგბის კლუბი ვეფხვებისთვის საშხაპე კონტეინერის, გამოსაცვლელი კონტეინერის და სამსაჯო ჯიხურის შეძენა - 55000 ლარი.
* **სულ წინა წლის ნაშთიდან განაწილდა 270 952 ლარი.**

არაფინანსური აქტივების კლებიდან ბიუჯეტში შემოსული ნამეტი თანხით 950000 ლარით დაფინანსდა ინფრასტრუქტურული პროექტები, მათ შორის ახალი პროექტები:

|  |  |  |
| --- | --- | --- |
| ორგანიზაციული კოდი | პროექტის დასახელება | სავარაუდო ღირებულება (ლარი) |
| **03 01** | **საგზაო ინფრასტრუქტურის მშენებლობა-რეაბილიტაცია და ექსპლოატაცია** |   |
| 1 | სოფ. გიორგიწმინდაში დაზიანებული რკ/ბეტონი გადასასველი ბოგირის აღდგენა-რეაბილიტაცია. ჩასატარებელი სამუშაოების სავარაუდო ღირებულება შეადგენს 1 200 ლარს-პროექტის შესყიდვა | 24 |
| 2 | ქ. საგარეჯო, სათავის ქუჩაზე წმ/გიორგის ეკლესიასთან მისასვლელი გზის მოასფალტება. ჩასატარებელი სამუშაოების სავარაუდო ღირებულება შეადგენს 300 000 ლარს-პროექტის შესყიდვა | 6000 |
| 3 | ქ. საგარეჯოში, პეტრე-პავლეს ეკლესიასთან მისასვლელ გზაზე რკ/ბეტონის საფარის მოწყობა. ჩასატარებელი სამუშაოების სავარაუდო ღირებულება შეადგენს 300 000 ლარს--პროექტის შესყიდვა | 6000 |
|   | **სულ** | **12024** |
| 03 02 01 | **წყლის სისტემების მოწყობა-რეაბილიტაციის ღონისძიებები** |   |
| 1 | მზისგული: სათავე ნაგებობაზე სადრენაჟე სისტემის გაწმენდა-რეაბილიტაცია და ნაგებობის შემოღობვა.  | 15000 |
| 2 | ბადიაური: 50 მ3 ტევადობის რეზერვუარისა და შიდა საუბნო ქსელის მოწყობა, ასევე არსებულ სატუმბ სადგურთან რკ/ბეტონის რეზერვუარის და „ჭების“ შეკეთება-რეაბილიტაცია. | 65000 |
| 3 | ყანდაურა: 50 მ3 ტევადობის რეზერვუარის მოწყობა და დაზიანებული სასმელი წყლის d-63-მმ-იანი პოლიეთილენის მილის 2 000 გრძ/მ-ის ამოცვლა ახლით, ასევე ე.წ. „ალაკნის“ (წყალზე) უბანში 25 მ3 ტევადობის ახალი ემალირებული რეზერვუარის შეძენა-მონტაჟი.  | 45000 |
| 4 | ზ/ყანდაურა: 16 მ3 ტევადობის ლითონის ემალირებული რეზერვუარის მოწყობა არსებულ ქსელთან დაერთებით.  | 10000 |
| 5 | თოხლიაური: სასმელი წყლის ცენტრალური მაგისტრალის d-75 მმ-იანი 4 000 გრძ/მ-ის მოწყობა არსებულ ქსელთან დაერთებით. | 75000 |
| 6 | კოჭბაანი: 2 ცალი რკ/ბეტონის დაზიანებული რეზერვუარის შეკეთება-რეაბილიტაცია და სათავე ნაგებობის სადრენაჟე სისტემის გაწმენდა.  | 35000 |
| 7 | უჯარმა: სარწყავი წყლის d-110 მმ-იანი და d-63 მმ-იანი პოლიეთილენის მილებით მოწყობა. | 23000 |
| 8 | სოფ. ლამბალოში არსებული ლითონის 5 (ცალი) რეზერვუარიდან შიდა საუბნო ქსელისა და ონკანების მოწყობა. ჩასატარებელი სამუშაოების სავარაუდო ღირებულება შეადგენს 35 000 ლარს-პროექტის შესყიდვა | 700 |
|   | **სულ** | **268700** |
| 03020302 | **სანიაღვრე არხების აღდგენა** |   |
|   | ქ. საგარეჯო, კიკვიძის ქუჩაზე არსებულ ხევში რკ/ბეტონის კიუეტების მოწყობა. ჩასატარებელი სამუშაოების სავარაუდო ღირებულება შეადგენს 20 000 ლარს-პროექტის შესყიდვა | **400** |
| 030401 | **სპორტული მოედნების მოწყობა–რეაბილიტაცია**  |   |
|   | ქ.საგარეჯო, ჯაფარიძის ქუჩაზე მინი სტადიონზე ხელოვნური საფარის მოწყობა და სკვერის რეაბილიტაცია. ჩასატარებელი სამუშაოების სავარაუდო ღირებულება შეადგენს 30 000 ლარს-პროექტის შესყიდვა | **600** |
| **03 04** | **მუნიციპალიტეტის კეთილმოწყობის ღონისძიებები** |   |
| 1 | ქ. საგარეჯო, თამარ მეფის ქუჩაზე მდებარე ბაზრის შენობაზე ლითონის დამცავი ჟალუზების მოწყობა. ჩასატარებელი სამუშაოების სავარაუდო ღირებულება შეადგენს 35 000 ლარს-პროექტის შესყიდვა | 700 |
| 2 | საგარეჯოს მუნიციპალიტეტის მერიის ადმინისტრაციული შენობის რეაბილიტაცია. ჩასატარებელი სამუშაოების სავარაუდო ღირებულება შეადგენს 90 000 (დ.ღ.გ. ჩათვლით) ლარს-პროექტის შესყიდვა | 1800 |
|   | **სულ** | **2500** |
| 030202 | **გარე განათების მოწყობა-რეაბილიტაციის ღონისძიებები** |   |
|   | ქ. საგარეჯო, ჯაფარიძის ქუჩაზე გარე განათების მოწყობა LED სანათებით. ჩასატარებელი სამუშაოების სავარაუდო ღირებულება შეადგენს 22 000 ლარს-პროექტის შესყიდვა | **440** |
| 04 01 03 | **სკოლამდელი დაწესებულებები** |   |
| 1 | შიბლიანი: სამზარეულო-საკუჭნაოს რებილიტაცია და შენობაში სველი წერტილების მოწყობა. | 30000 |
| 2 | მზისგული: სამზარეულოსა და საკუჭნაოს კეთილმოწყობა, ასევე სველ წერტილამდე წყლის ახალი მაგისტრალის მოწყობა. | 8500 |
| 3 | ყანდაურა: სამზარეულოსა და საკუჭნაოს კეთილმოწყობა, ასევე სველი წერტილების რეაბილიტაცია. | 19000 |
| 4 | ბადიაური: კარის ბლოკის მოწყობა და სველი წერტილების რეაბილიტაცია.  | 3500 |
| 5 | ვერხვიანი: დაზიანებული ოთახების და საკუჭნაოს რეაბილიტაცია.  | 35000 |
| 6 | კაკბეთის №1 ბაღი: შენობაზე ახალი სახურავის მოწყობა, სამზარეულოსა და სველი წერტილების მოწყობა-რეაბილიტაცია. | 90000 |
| 7 | კაკაბეთის №2 ბაღი: შონობის სახურავის შეცვლა, ასევე ოთახებში ჭერისა და იატაკის მოწყობა.  | 65000 |
| 8 | დიდი ჩაილური: ლამინატის იატაკის მოწყობა.  | 500 |
| 9 | მანავის №1 ბაღი: სველი წერტილების რეაბილიტაცია და დაზიანებული კარის ბლოკების შეცვლა.  | 11500 |
| 10 | მანავის №2 ბაღი: სამზარეულოსა და საკუჭნაო ოთახების მოწყობა-რეაბილიტაცია.  | 10300 |
| 11 | თოხლიაური: სამზარეულოსა და სააკუჭნაოს შეკეთება, გარე საკანალიზაციო სისტემის მოწყობა და ეზოს შემოღობვა ლითონის ბადით. | 12400 |
| 12 | გომბორი: სამზარეულოსა და სველი წერტილების მოწყობა-რეაბილიტაცია.  | 6000 |
| 13 | ხაშმი: შენობაში სანათებისა და ელ. გაყვანილობის შეცვლა. | 7000 |
| 14 | პატარძეულის №1 ბაღი: სველი წერტილების რეაბილიტაცია, სველ წერტილებამდე წყლის მილების მიყვანა, გარე საკანალიზაციო ქსელის მოწყობა და შენობის დაზიანებული სახურავის შეცვლა. | 45000 |
| 15 | პატარძეულის №2 ბაღი: სველი წერტილების რეაბილიტაცია, კარისა და ფანჯრის ბლოკების შეცვლა, ასევე საჭიროა განხორციელდეს დაზიანებული სახურავის ნაწილობრივი შეკეთება. | 15000 |
| 16 | წყაროსთავი: შენობაში სასმელი წყლის შეყვანა და სველი წერტილების შეკეთება-რეაბილიტაცია. | 2000 |
| 17 | ნინოწმინდა: შენობის დარჩენილ ოთახებში სამღებრო სარეაბილიტაციო სამუშაოების ჩატარება. | 16300 |
| 18 | ქ. საგარეჯოს, №6 ბაღი: კარის ბლოკების მონტაჟი, სველი წერტილების მოწყობა, სველ წერტილებამდე წყლის მიყვანა და ქსელთან დაერთება | 7000 |
| 19 | ქ. საგარეჯოს, №3 ბაღი: შენობაში საპირფარეშოსა და სამრეცხაო ოთახების მოწყობა.  | 7000 |
| 20 | ქ. საგარეჯოს, №1 ბაღი: დაზიანებული კარის ბლოკების შეცვლა-რეაბილიტაცია და დაზიანებული ლამინატის იატაკის მოწყობა | 7000 |
| 21 | ქ. საგარეჯოს, №2 ბაღი: დაზიანებული სახურავის ნაწილობრივი შეკეთება.  | 2000 |
|   |   | **400 000** |
|   | სულ | **684 664** |

დამტკიცებული ბიუჯეტით გათვალისწინებულ პროექტებზე სავარაუდო ღირებულებაზე ხარჯთაღრიცხვით საჭირო თანხის დამატება:

|  |  |  |  |  |
| --- | --- | --- | --- | --- |
| კოდი | დასახელება | დამტკიცებულ ბიუჯეტში | ხარჯთაღრიცხვით | დასამატებელი თანხა |
| 03 01 | **საგზაო ინფრასტრუქტურის მშენებლობა-რეაბილიტაცია და ექსპლოატაცია** |  |  |  |
| 1 | ქ.საგარეჯოში კახეთის ქუჩის მოასფალტების სამუშაოები | 380000 | 363962 | 16038 |
| 3 | ქ.საგარეჯოში არაყიშვილის ქუჩის მოასფალტების სამუშაოები | 170000 | 252994 | -82995 |
| 4 | ქ.საგარეჯოში მ.კოსტავას ქუჩაზე კორპუსების ეზოს ასფალტის საფარის მოწყობა | 80000 | 182751 | -51111,0 |
| 5 | სოფელ პატარძეულში გ.ლეონიძის სახლმუზეუმამდე მისასვლელი გზის მოასფალტება | 45000 | 52803 | -7803 |
|  | **სულ** |  |  | -125871 |
| 03 02 01 | **წყლის სისტემების მოწყობა-რეაბილიტაციის ღონისძიებები** |  |  |  |
| 1 | სოფელ გიორგიწმინდის სასმელი წყლის სათავე-ნაგებობის რეაბილიტაცია  | 35000 | 45468,26 | -10468,26 |
| 2 | სოფელ წყაროსთავში ჭაბურღილის მოწყობა  | 25000 | 43926,14 | -18926,14 |
| 3 | ქ.საგარეჯოში სადგურის უბანში ჭაბურღილის და რეზერვუარის მოწყობა | 35000 | 74670,6 | -39670,6 |
|  | **სულ** |  |  | -69065 |
| 03 02 02 | **გარე განათების მოწყობა-რეაბილიტაციის ღონისძიებები** |  |  |  |
| 1 | საგარეჯო-ნინოწმინდის დამაკავშირებელ გზაზე გარე განათების ლედი სანათებით ამოცვლა | 30000 | 85910 | -55910 |
| 2 | სოფელ ანთოკში გარე განათების მოწყობა | 10000 | 24490 | -14490 |
|  | **სულ** |  |  | -70400 |
|  | **სულ დასამატებელი თანხა** |  |  | -265336 |

**ა.ვ. მეექვსე ცვლილებით:**

* **ადგილობრივი ბიუჯეტის სახსრებით (გასული წლის ნაშთიდან) უნდა დაფინანსდა:**
* საგზაო ინფრასტრუქტურის მშენებლობა-რეაბილიტაცია და ექსპლუატაცია - 72210 ლარი,
* წყლის სისტემების მოწყობა-რეაბილიტაციის ღონისძიებები -62405 ლარი,
* მუნიციპალიტეტის კეთილმოწყობის ღონისძიებები - 49000 ლარი.

**სულ წინა წლის ნაშთიდან განაწილდა 183 615 ლარი.**

 **ა.ზ. მეშვიდე ცვლილებით**

* **ადგილობრივი მნიშვნელობის გზების მშენებლობის, რეკონსტრუქციის და რეაბილიტაციის ხარჯებში დაემატა 241 137 ლარი კერძოდ:**
* დაფინანსდა ქ.საგარეჯოში გურამიშვილის ქუჩის მოასფალტება; თანადაფინანსება 12691 ლარი გათვალისწინებულია დამტკიცებულ ბიუჯეტში.
* **სკოლამდელი დაწესებულებების ხარჯებში დაემატა 332 479 ლარი კერძოდ:**
* დაფინანსდა ქ.საგარეჯოს #5 სკოლამდელი აღზრდის დაწესებულებების რეაბილიტაცია; თანადაფინანსება 17499 ლარი გათვალისწინებულია დამტკიცებულ ბიუჯეტში.

პერიოდულად, შეძლებისდაგვარად საკრებულო ახორციელებდა ზედამხედველობას მუნიციპალიტეტში მიმდინარე ინფრასტრუქტურული პროექტების ხარისხიან და დროულ შესრულებაზე.

**ბ.** შესაძლებლობის ფარგლებში და მოქმედი კანონმდებლობის შესაბამისად მოხდა მუნიციპალიტეტში დასაქმებული პროფესიული საჯარო მოხელეებისა და მუნიციპალიტეტის მიერ შექმნილი კერძო სამართლის იურიდიულ პირებში დასაქმებულ პირთა თანამდებობრივი სარგოების ზრდა.

**5. მუნიციპალიტეტის ქონების მართვისა და განკარგვის სფეროში:**

**ა.** საგარეჯოს მუნიციპალიტეტის საკრებულოს 2018 წლის 23 თებერვალს მიღებულია #27 დადგენილება „საგარეჯოს მუნიციპალიტეტის ტერიტორიაზე სახელმწიფო და საგარეჯოს მუნიციპალიტეტის საკუთრებაში არსებული არასასოფლო-სამეურნეო დანიშნულების მიწის ზონირებისა და ნორმატიული ფასის განსაზღვრის შესახებ“. აღნიშნული დადგენილებით დამტკიცდა ქ.საგარეჯოს ტერიტორიის ზონირება და საგარეჯოს   მუნიციპალიტეტის ტერიტორიაზე სახელმწიფო და საგარეჯოს მუნიციპალიტეტის საკუთრებაში არსებული არასასოფლო-სამეურნეო დანიშნულების მიწის ნორმატიული ფასი.

**ბ. მერის ინიციატივით დამტკიცდა საგარეჯოს მუნიციპალიტეტის საპრივატიზაციო ობიექტების ნუსხა და პრივატიზაციის გეგმა.**

**გ.** საკრებულომ მიიღო ერთი გადაწყვეტილებამუნიციპალიტეტის ქონების სახელმწიფოსათვის უსასყიდლოდ გადაცემის შესახებ.

საგარეჯოს მუნიციპალიტეტის საკუთრებაში არსებული სოფელ სათაფლეში მდებარე 1315კვ.მ არასასოფლო-სამეურნეო დანიშნულების მიწის ნაკვეთის და მასზე განთავსებული შენობა-ნაგებობის (ს/კ 55.19.51.023).

საგარეჯოს მუნიციპალიტეტის საკრებულოს თავმჯდომარე, თავმჯდომარის მოადგილე, საკრებულოს კომისიებისა და ფრაქციების თავმჯდომარეები, საკრებულოს წევრები რეგულარულად ვაწყობდით შეხვედრებს საგარეჯოს მუნიციპალიტეტის ადმინისტრაციული ერთეულებისმოსახლეობასთან, სოფლებში არსებული პრობლემების შესასწავლად.

შეხვედრების დროს გამოიკვეთა შემდეგი პრობლემები:

**ქ. საგარეჯო კოსტავას ქუჩა:**

1. საგარეჯოს ყველა ცენტრალურ ქუჩაზე საჭიროა დაზიანებული ასფალტის საფარის აღდგენა რეაბილიტაცია.
2. თვალთხევის კალაპოტის სასწრაფოდ გაწმენდა და კალაპოტის დაღრმავება.
3. კიკვიძის არხის გაწმენდა.
4. კოსტავას ქუჩაზე მე–12 კორპუსის სახურავის შეკეთება და საწვეთურების მოწყობა.
5. სკვერის მოწყობა აღნიშნულ უბანში.
6. კოსტავას ქუჩაზე მე–12 კორპუსის მიმდებარე ტერიტორიაზე არსებული არხი საჭიროებს გაწმენდითი სამუშაოების ჩატარებას.
7. აღნიშნული კორპუსის შესასვლელთან საჭიროა ცხაურის მოწყობა.
8. კორპუსის კანალიზაციის მოწესრიგება.
9. კოსტავას ქუჩის მიმდებარედ არსებული მე–16 კორპუსის შესასვლელთან ცხაურის მოწყობა.
10. რკინიგზის სადგურთან მიმდებარე ქუჩების მაცხოვრებლების თხოვნით ბენეფიციარების რაოდენობის გათვალისწინებით სკოლამდელი აღზრდის #4 დაწესებულებაში ერთი ჯგუფის დამატება.

**ქ. საგარეჯო სარაჯიშვილის ქუჩა:**

1. სარაჯიშვილის ქუჩის მოსახლეობისთვის სასმელლი წყლის ჭაბურღილის რეაბილიტაცია.
2. უბნის გზის მოხრეშვა – მოასფალტება (დაახლოვებით 640 მეტრი.)
3. აღნიშნული უბნის მოსახლეობისთვის და პარალელური ქუჩაზე (ფალიაშვილის ქუჩა) კანალიზაციის მოწყობა.

**ქ. საგარეჯო ე.წ. სავადმყოფოს ბინები:**

1. მიმდებარე კორპუსების სახურავების შეკეთება, კორპუსის სახურავის გარშემო კედლების შელესვა.
2. კორპუსებში დაზიანებული საძირკვლები საჭიროებენ სპეციალისტის შეფასებას და ხარჯების ზედმიწევნით დათვლას.
3. აღნიშნული კორპუსების მიმდებარედ სკვერის მოწყობა.
4. აღნიშნულ კორპუსებთან მდებარე მინი სტადიონის რეაბილიტაცია..
5. კორპუსების მიმდებარედ, კერძოდ კახეთის გზატკეცილზე მდებარე მოსაცდელის რეაბილიტაცია.

**ქ.საგარეჯო კახეთის გზატკეცილი „ე.წ. კაკოს ბინები“:**

1. აღნიშნული ბინების მოსახლეობის სასმელი წყლით უზრუნველყოფა.

 **ე.წ. ოთარ ივანიძის უბანი:**

1. აღნიშნული უბნის მოსახლეობისთვის გარე განათების მოწყობა.

 **ქ. საგარეჯოს რუსთაველის ქუჩა:**

1. რუსთაველის ქუჩა #245–ში მდებარე საცხოვრებელი კორპუსის მოსახლეობისთვის კანალიზაციის ცენტრალურ მილზე დაერთება.

**ქ. საგარეჯო კოდის გადასახვევი:**

1. კოდის გადასახვევის ქუჩაზე მცხოვრები მოსახლეობისთვის კანალიზაციის ცენტრალურ მილზე დაერთება.

**ქ.საგარეჯო სათავის ქუჩა:**

1. სათავის ქუჩაზე მცხოვრები მოსახლეობისთვის კანალიზაციის ცენტრალურ მილზე დაერთება.

**ე.წ. ტექნიკუმის ბინების საერთო საცხოვრებელი:**

აღნიშნული ბინების მოსახლეობისთვის ითხოვს კორპუსის კანალიზაციის ცენტრალურ მილზე დაერთებას.

**კახეთის გზატკეცილზე ე.წ. „აფხაზეთიდან და ცხინვალიდან იძულებით გააადგილებულ პირთა“ კორპუსები:**

1. კორპუსებისთვის განკუთვნილი სასმელი წყლის გაყვანილობის რეაბილიტაცია, 30 ტონიანი რეზერვუარის მოწყობა, რომლითაც ისარგებლებს 70 მდე ოჯახი.
2. აღნიშნული კორპუსებისთვის მიზანშეწონილია სკვერის მოწყობა.
3. ე.წ. მასწავლებლების კორპუსი სახურავის შეკეთება.
4. ე.წ. ტექნიკუმის საერთო საცხოვრებელთან დაზიანებული კანალიზაციის დაერთება, კოსტავას ქუჩაზე ჩამავალ ცენტრალურ კანალიზაციაზე.
5. რუსთაველის ქუჩის მე–12 ჩიხისა და კახეთის გზატკეცილიდან „სოკარი“–ს ბენზინგასამართ სადგურთან არსებულ ჩიხზე გარე განათების მოწყობა.

**გაღმა უბანი:**

1. გორგასლის ქუჩის მოასფალტება.
2. გაღმა უბანში არსებული ბაღისთვის დამატებითი ოთახების გამოყოფა ბენეფიციარების გაზრდის შემთხვევაში.
3. საიჯარო ხელშეკრულების გაუქმება კოლეჯ „ილიასთან“, ან ალტერნატიული ფართის გამოყოფა ბაღისთვის, (ბაღი ემსახურება დაახლოვებით 45 ბენეფიციარს, 50 – მდე ბენეფიციარი ფართის უქონლობის გამო გადანაწილებულია ქ. საგარეჯოს სხვადასხვა ბაღებში).
4. ზემოთხსენებული ბაღში არსებული ოთახებში დამატებით გამათბობლების დამონტაჟება.

**ქ.საგარეჯოს იმედის ქუჩა:**

1. იმედის ქუჩაზე მდებარე #15 და #17 საერთო საცხოვრებელში მცხოვრები მოსახლეობისთვის კანალიზაციის სისტემის მოწყობას.
2. იმედის ქუჩის ბოლოს მდებარე საერთო საცხოვრებელი კორპუსების კედლების გამაგრება და რემონტი.
3. ამავე ქუჩაზე საჭიროა კანალიზაციის სისტემის მოწყობა და მისი ხევთან დაკავშირება.

**ქ.საგარეჯოს ჯაფარიძის ქუჩა:**

1. ჯაფარიძის ქუჩაზე ტროტუარების მოწყობა.
2. პეტრე–პავლეს ეკლესიამდე მისასვლელი გზის მოასფალტება და სანიაღვრე არხების მოწყობა.
3. ჯაფარიძის ქუჩის შესახვევში შ.შ.მ ბავშვის სახლამდე მისასვლელი გზის მოასფალტება (დაახლოვებით 100 მეტრი).

 **უჯარმის თემი:**

1. სოფელ მუხროვანში ასასვლელი გზის საჭიროებს მოხრეშვა ან გრეიდერით გასწორებას.
2. სოფელ მუხროვანში სასმელი და სარწყავი წყლის პრობლემა.
3. სოფელს მუხროვანში განათების მოწყობა, (დაახლოვებით 10 ნათურის მოწყობა).
4. სოფელ უჯარმაში, სასმელი წყლის დასარეგულირებლად, ორი წყალშემკრების მოწყობა.
5. სოფელი უჯარმის ცენტრალური გზის სრულყოფილად განათებისთვის, დამატებით 5 გარე განათების ნათურის დამონტაჟება.
6. სოფელ უჯარმაში ადმინისტრაციული შენობის სახურავის შეკეთება.

 **კოჭბაანის თემი:**

1. სოფელ კოჭბაანში სასმელი წყლის პრობლემა, წყალშემკრების ბასეინის რეაბილიტაცია.
2. სოფელ გორანაში და იკვლივ გორანაში ასასვლელი გზის მოხრეშვა ან გრეიდერით გასწორება.
3. სოფელ კოჭბაანში მუნიციპალური ტრანსპორტის საჭიროება.
4. სოფელ კოჭბაანში გარე განათების მოწყობა.
5. აღნიშნული თემის მოსახლეობის გარკვეული ნაწილისთვის მთის ზონისთვის მინიჭებული სტატუსით და კანონით გათვალისწინებული შეღავათებით სარგებლობა (მოსახლეობის ნაწილი ვერ სარგებლობს ამ შეღავათებით).
6. სოფელ გორანაში და იკვლივ გორანაში საავტომობილო გადასასვლელი ხიდის მოწყობა, (ხიდით ისარგებლებს დაახლოვებით 70 ოჯახი).

**გომბორის თემი:**

1. სოფელ გომბორში და შუა ასკილაურში სასმელი წყლის პრობლემის მოგვარება (სოფელს გააჩნია წყლის დებეტი, საჭიროა ერთ წყალშემკრებ ნაგებობაში წყლის შეგროვება და შემდეგ მოსახლეობაში განაწილება).
2. სოფელ გომბორში სპორტის განვითარების მიზნით საჭიროა სპორტული დარბაზი.
3. აღნიშნული თემის მოსახლეობის გარკვეული ნაწილი ვერ სარგებლობს მთის ზონისთვის მინიჭებული სტატუსით და კანონით გათვალისწინებული შეღავათებით.
4. სოფელ გომბორის მოსახლეობისთვის ბუნებრივი აირის მიწოდების სისტემის მოწყობა.
5. სოფელ გომბორში მდებარე ობელისკის რეაბილიტაცია.

 **სოფელ დიდი ჩაილური:**

1. სოფელ დიდ ჩაილურში სასმელი და სარწყავი წყლის პრობლემის მოგვარება. (სასმელი წყლის სისტემა საჭიროებს 1.7 კმ მილის მოწყობის სამუშაოებს, ხოლო სარწყავი სისტემა საჭიროებს დაახლოვებით 800 მ სარწყავი 110 მმ–იანი დიამეტრის მილის მოწყობის სამუშაოებს, რომლითაც ისარგებლებს 180 სოფლის მოსახლე).
2. სოფელ დიდი ჩაილურის სავენახე გზის მოხრეშვა ან გრეიდერით გასწორება.
3. სოფლის სასაფლაოს და ეკლესიის გზის რეაბილიტაცია.
4. სოფელ დიდ ჩაილურში, სასმელი წყლის დასარეგულირებლად, ორი წყალშემკრების მოწყობა.
5. სოფელი დიდი ჩაილურის ცენტრალური გზის სრულყოფილად განათებისთვის გარე განათების ნათურების დამონტაჟება.
6. სოფელ დიდ ჩაილურში არსებულ ლაბორატორიის შენობის საწვეთურის მოწყობა.

 **სოფელი პატარა ჩაილური:**

1. სასმელი წყლის პრობლემა. საჭიროა არსებული ქსელის რეაბილიტაცია.
2. სოფელ პატარა ჩაილურში გზაჯვარედინის შემდგომ ცენტრალური გზის მოასფალტება (დაახლოვებით 1 კმ სიგრძის მონაკვეთი).
3. სოფელ პატარა ჩაილურის შიდა უბნების სრულყოფილად განათებისთვის გარე განათების ნათურების დამონტაჟება.
4. სოფელ პატარა ჩაილურის სავენახე გზის მოხრეშვა. ასევე რკინიგზის მონაკვეთთან სარწყავი არხის გაწმენდა.
5. სოფელ პატარა ჩაილურში არსებული სპორტული დარბაზის იატაკის შეკეთება და ასევე სავინტილაციო მილების დამონტაჟება.
6. ცენტრალურ ქუჩაზე საჭიროა ნაგვის ურნები.
7. საჭიროა დამისამართდეს ქუჩები და ჩიხები.

**სოფელი კაკაბეთი**

1. სოფელ კაკაბეთში სასმელი წყლის პრობლემა. ე.წ. „ავაზნის წყალი“ საჭიროა დაუბრუნდეს პირვანდელ მდგომარეობას. (პრობლემას წარმოადგენს ის გარემოება, რომ წყალშემკრებ ავზამდე შესავსები მილებით სარგებლობს გარკვეულ ფერმერთა ნაწილი, რის გამოც ავზი სრულყოფილად ვერ ივსება და იწვევს მოსახლეობის უკმაყოფილებას).
2. სოფელ კაკაბეთში ბაღის შენობის სახურავის სრულად რეაბილიტაცია. (ბაღის შენობაში არის სხვა გამოუყენებელი ოთახები, რომლებიც შეიძლება გამოყენებულ იქნეს საბავშვო ბაღის და სოფელში ბავშვთა განვითარებისთვის).
3. სოფელი კაკაბეთის შიდა უბნების სრულყოფილად განათებისთვის გარე განათების ნათურების დამონტაჟება.
4. სოფელ კაკაბეთში ე.წ. „მჭედლიაანთ“ და „კუპატაძიაანთ“ უბნებში გზის საფარის მოხრეშვა.
5. კაკაბეთის სკოლის რეაბილიტაციის მიმდინარეობა შენელებული ტემპით.
6. ქუჩებისა და ჩიხების დამისამართება.

**სოფელი სათაფლე:**

1. სოფელ სათაფლეში მუნიციპალური ტრანსპორტის საჭიროება.
2. სოფელ სათაფლეში ბუნებრივი აირის გაყვანა. (ბუნებრივი აირის მილები მდებარეობს სოფელთან 2 კილომეტრის მოშორებით).
3. სოფელში არსებულ ადმინისტრაციულ შენობის რეაბილიტაცია, ამავე შენობაში არსებული რამოდენიმე ოთახი, შეიძლება სხვადასხვა ფუნქცით დაიტვირთოს
4. სოფლის ამბულატორიისთვის საჭირო ინვენტარისა და კარდიოგრამის აპარატის შეძენა.
5. სოფლის საძოვარების საზღვრების დადგენა.

**სოფელი უდაბნო:**

1. სოფელ უჯარმიდან თვითდინებით წამოსული წყლის სისტემის გამართულად მუშაობისთვის და კონტროლის მიზნით, მარეგულირებლების დანიშვნა, აღნიშნულ მონაკვეთზე. ასევე საჭიროა ქსელის აღდგენა–რეაბილიტაცია.
2. სოფელ უდაბნოში მდებარე ტბის გაწმენდითი სამუშაოების ჩატარება.
3. სოფელ უდაბნოში დაახლოვებით 2კმ–მდე სკოლამდე მისასვლელი გზის მოასფალტება.
4. სამაშველო ბრიგადის ადგილზე დისლოცირება. (სოფლის მუნიციპალური ცენტრიდან დაშრების გამო ხანძრის შემთხვევაში ვერ ხერხდება დროული რეაგირება).
5. უდაბნოსთვის მაღალმთიანი სოფლის სტატუსის მინიჭებას.
6. სოფლისთვის ბუნებრივი აირის მიწოდება.
7. ნაგვის ურნების განთავსებას სოფელში.

**სოფელი ბადიაური:**

1. სოფლის შიდა გზების მოწყობა;
2. სოფელში არსებული სასმელი წყლის სათავე ნაგებობის გაწმენდა;
3. ნაგვის ურნების დადგმა;
4. გარე განათების მოწყობა.
5. ნაგავსაყრელის მოწყობა;
6. ვენახებთან მისასვლელი გზების შეკეთება;
7. წყლის მარეგულირებლის შტატის დამატება.

**სოფელი ყანდაურა:**

1. ყოფილი ავარიული კოლმეურნეობის შენობის პრივატიზება;

2. სოფელში მცხოვრები მევლუდ გიქორაშვილის სახლის სახურავის შეცვლა;

3. სოფელში გარე განათების მოწყობა;

4. სოფლის შიდა გზების რეაბილიტაცია და სანიაღვრე არხების მოწყობა;

5. სოფლის სასმელი წყლით მომარაგების უზრუნველყოფა;

1. სოფელში არსებულ საბავშო ბაღში მრავალწლოვანი ნაძვების მოჭრა. (ნაძვები ქარის დროს პრობლემას უქმნის ბაღს ელ. ენერგიის მიწოდებაში);
2. სოფელში ნაგვის ურნების დადგმა.

**სოფელი შიბლიანი:**

მიწის რეგისტრაციის საკითხის მოგვარება;

ადგილობრივი მაცხოვრებლის თამარ ძირკველიშვილის საცხოვრებელი სახლით დაკმაყოფილება;

ე.წ. „ყანდაურის ხევის“ გაწმენდა;

სოფლის შიდა გზის მოხრეშვა;

გარე განათების მოწყობა;

ნაგვის ურნების დადგმა;

საბავშო ბაღში არსებული პრობლემების მოგვარება;

**სოფელი მანავი:**

1. მინი სტადიონის მოწყობა;
2. ტურის უბნის გზის მოასფალტება და სანიაღვრე არხების მოწესრიგება;
3. ტურის უბნის სასმელი წყლის მილების რეაბილიტაცია;
4. რკინიგზის მიმდებარე ტერიტორიაზე დატბორილი ადგილის გაწმენდა და სანიაღვრე არხის მოწყობა;
5. სოფელში არსებული (ყოფილი) ბიბლიოთეკის აღდგენა;
6. ხევების გაწმენდა;
7. გარე განათების დამატება;
8. ნაგვის ურნების დამატება;
9. სასოფლო-სამეურნეო სავარგულებთან მისასვლელი გზების შეკეთება;
10. საბავშვო ბაღთან მისასვლელი გზის გაკეთება;
11. ბურდიანის საბავშვო ბაღისთვის მიკრო ავტობუსის დანიშვნა;
12. ბურდიანიდან საყოფაცხოვრებო ნარჩენების გატანა;
13. ბურდიანის საბავშო ბაღში არსებული სახანძრო აუზის რკინის ბადის გადახურვა და ეზოს შემოღობვა, ამავე ბაღის ძველი საქვაბის დემონტაჟი;
14. ბურდიანში საბავშო ბაღის ეზოში არსებულ შენობაში სპორტდარბაზის მოწყობა;

**სოფელი თოხლიაური:**

1. ფაცხებთან არსებული (ყიასაანთ) ხევის გაწმენდა და ხიდის გაკეთება;
2. საბავშვო ბაღის ეზოს შემოღობვა და საკანალიზაციო სისტემის გაკეთება;
3. საბავშვო ბაღის შენობაზე მიბმული შენობის დემონტაჟი;
4. ტყის კაფვა (მოსახლეობა უკმაყოფილებას გამოთქვამს ტყის კაფვის შესახებ);
5. ვიწროტინებიდან მომავალი სასმელი წყლის გამოყვანა და წყლის დაქლორვა;

**სოფელი გიორგიწმინდა:**

1. წყლის სათავის შემოღობვა;
2. კოშკზე ვენახებთან შესასვლელი გზის მოხრეშვა;
3. სოფელში სარწყავი წყლის აღდგენა;
4. შიდა გზების გარე განათების მოწესრიგება;
5. სოფლის შიდა უბნებში სანაგვე ურნების დამატება;
6. საჭიდაო დარბაზში წყლის მოწესრიგება;
7. ნავრობის ხევის გაწმენდა;
8. სკვერის გაკეთება;
9. ბაგა-ბაღის რემონტი;
10. ამბულატორიაში იატაკის და კარების შეკეთება;
11. მარიამჯვარში სასმელი წყლის მილების შეცვლა;
12. ანთოკის ხევის გაწმენდა;
13. სპორტდარბაზში მკლავჭიდის მასწავლებლის დამატება;

**სოფელი ნინოწმინდა:**

1. ნინოწმინდა წყაროსთავის დამაკავშირებელი გზის მოასფალტება, შიდა გზების გარე განათების გაკეთება და სანიაღვრე არხების გაწმენდა.
2. სოფელში ნაგვის ურნების დამატება.
3. ცხაურისა და სანიაღვრე ახრის მოწყობა.
4. სოფელში სასმელი წყლის შეუფერხებლად მომარაგების უზრუნველყოფა
5. სოფლის ადმინისტრაციულ შენობაში ტუალეტის მოწყობა

**სოფელი წყაროსთავი:**

1. ნინოწმინდა წყაროსთავის დამაკავშირებელი გზის მოასფალტება, სანიაღვრე არხის და გარე განათების გაკეთება.
2. სოფელში სპორტული მოედნის მოწყობა.
3. ნაგვის ურნების დამატება
4. ახალი ჭაბურღილის მოწყობა.

**სოფელი პატარძეული:**

1. აჭარლების უბანში გზის მოხრეშვა და გარე განათების მოწყობა.
2. გმირთა სავანე საჭიროებს რეაბილიტაციას.
3. ე.წ. „უსტიაანთ უბნის“ ასასვლელში სასმელი წყლის გაყვანა.
4. ფეხბურთის მინი სტადიონის მოწყობა.
5. ადმინისტრაციული შენობის და ბიბლიოთეკის გადახურვა.
6. ადმინისტრაციული შენობის წინ წყლის დაბურღვა.
7. ე.წ. „ბუღალაანთ უბნის“ წყლის დიდ ბასეინზე დაერთება.
8. სოფლის შიდა გზების მოხრეშვა–მოწესრიგება.
9. სოფლის ადმინისტრაციული შენობის მიმდებარედ სკვერის მოწყობა. (სოფელში არ არსებობს არცერთი სკვერი).

**სოფელი ხაშმი:**

1. ცენტრალური გზის მოასფალტება
2. შიდა გზების რეაბილიტაცია და გარე განათების მოწყობა
3. სანიაღვრე და სარწყავი არხების რეაბილიტაცია
4. ამბულატორიისთვის ადმინისტრაციული შენობის პირველ სართულზე ფართის გამოყოფა და რემონტი.
5. ხაშმის ადმინისტრაციული ფართის სახურავის შეცვლა და რწმუნებულის ოთახის რემონტი.
6. წალმიანის დასახლებაში ბუნებრივი აირის და წყლის შეყვანა.
7. ღვინის გზის მოხრეშვა.
8. სასმელი წყლის მილების რეაბილიტაცია.
9. საბავშვო ბაღში ბავშვებისათვის საძილე ოთახის მოწყობა, სამზარეულოს ცხელი წყლით მომარაგება და საბავშვო ბაღის აღსაზრდელებისათვის სათამაშოების შეძენა.

**აღნიშნული პრობლემები შემდგომში რეაგირებისთვის გადაგზავნილია საგარეჯოს მუნიციპალიტეტის მერიაში.**

**საჯარო ინფორმაციისა და ინფორმაციის თავისუფლების შესახებ**

* საკრებულოში შემოსულია საჯარო ინფორმაციის გაცემის შესახებ 7 მოთხოვნა, მათ შორის „ერთიანი ნაციონალური მოძრაობიდან“ 1 წერილი, „სამოქალაქო კულტურის საერთაშორისო ცენტრიდან“ 1 წერილი, „საქართველოს დემოკრატიული განვითარების კავშირიდან“ 1 განცხადება, „სამართლიანი არჩევნებისა და დემოკრატიის საერთაშორისო საზოგადოებიდან“ 1 განცხადება, „საქართველოს რეფორმების ასოციაციიდან“ 1 წერილი, „ახალგაზრდა ადვოკატებიდან“ 1 მომართვა, CTC ორგანიზაციიდან 1 განცხადება.
* მოთხოვნის დაკმაყოფილებაზე მიღებულ გადაწყვეტილებათა რაოდენობაა 7. გადაწყვეტილების მიმღები საჯარო მოსამსახურე - საკრებულოს აპარატის უფროსი ილია სიფროშვილი. მოთხოვნის დაკმაყოფილებაზე უარის თქმის შესახებ გადაწყვეტილება არ მიღებულა. მიღებულია 3 გადაწყვეტილება კოლეგიური საჯარო დაწესებულების სხდომის დახურვის თაობაზე.
* არ მომხდარა საჯარო მონაცემთა ბაზებისა და საჯარო დაწესებულებათა მიერ პერსონალური მონაცემების შეგროვება, დამუშავება, შენახვა და სხვისთვის გადაცემა.
* საჯარო მოსამსახურეების მიერ არ განხორციელებულა საქართველოს ზოგადი ადმინისტრაციული კოდექსის მოთხოვნების დარღვევა და შესაბამისად პასუხისმგებელ პირს არ დაკისრებია დისციპლინური სახდელი.
* საჯარო ინფორმაციის თაობაზე უარის თქმის შესახებ გადაწვეტილება არ არის მიღებული, შესაბამისად საკრებულოს არა აქვს მსგავსი გადაწყვეტილების გასაჩივრების შემთხვევა.
* საჯარო დაწესებულების მიერ ინფორმაციის დამუშავებასა და გაცემასთან, აგრეთვე საჯარო ინფორმაციის გაცემაზე უარის თქმის შესახებ მიღებული გადაწყვეტილების გასაჩივრებასთან დაკავშირებული ხარჯები, მათ შორის, მხარის სასარგებლოდ გადახდილი თანხები საგარეჯოს მუნიციპალიტეტის საკრებულოში არ ყოფილა.

და ბოლოს მინდა მადლობა გადავუხადო საკრებულოს წევრებს და აპარატის თანამშრომლებს გაწეული მუშაობის გამო.